TerndruplundFonden møder hård kritik i en arvesag. En nordjysk folketingspolitiker mener, at fonden tænker mere på penge end på at efterkomme en afdød mands sidste vilje.

Sagen begyndte, da TerndruplundFonden for halvandet år siden arvede en landejendom i Terndrup samt 600.000 kroner. Giveren, jordbæravler, Ejler K. Nielsen, ønskede, at fonden beplantede ejendommen og sikrede, at lokalbefolkningen fortsat frit kunne færdes der. Men myndighederne afviser, at fonden må overtage jorden, fordi den ifølge loven ikke må eje landbrug. Skov- og Naturstyrelsen har tilbudt at tage over, så Ejler Nielsens sidste ønske kan blive opfyldt - men nu siger fonden nej. Den vil hellere bytte eller sælge grunden til en privat køber, og så købe et andet stykke jord i tilknytning til Terndruplund Skov, så den kan blive større. - TerndruplundFonden tænker i kapitalisering og provenue frem for at tænke på Ejler Nielsens sidste vilje, siger folketingsmedlem og medlem af miljøudvalget, Flemming Møller Mortensen (S) og tilføjer: - For mig at se skal fonden overholde det, der er testamentes ordlyd. Ellers taler vi om noget, der er amoralsk.